जम्मू-कश्मीर में पुंछ में नार्को टेरर मॉड्यूल पकड़ा गया, हथियार और 2 करोड़ 30 लाख की नकदी बरामद
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar - इंडोनेशिया के फ्यूल स्टोरेज स्टेशन में आग लगी, 16 लोगों की मौत - विधेयकों काे राज्यपाल ने मंजूरी नहीं दी, अब सुप्रीम कोर्ट में तेलंगाना सरकार
जम्मू-कश्मीर के पुंछ में नार्को टेरर मॉड्यूल का भंडाफोड़ हुआ है। यहां सुरक्षाबलों ने ड्रग पेडलर के घर से भारी मात्रा में हेरोइन और 2 करोड़ 30 लाख रुपए से ज्यादा की नकदी बरामद की है। इसके अलावा 1500 अमेरिकी डॉलर, हथियार और गोला-बारूद बरामद किए गए हैं। पेडलर की पहचान रफी धाना के रूप में हुई है। उसे जन सुरक्षा कानून के तहत हिरासत में लिया गया है।
आज की अन्य बड़ी खबरें...
जेईई में कथित हेरफेर मामले में CBI ने दिल्ली-एनसीआर सहित कई शहरों में 19 जगह छापेमारी की
साल 2021 में जेईई में कथित हेरफेर मामले में शनिवार को सीबीआई ने एक्शन लिया है। CBI ने केस की जांच के सिलसिले में दिल्ली-एनसीआर सहित कई शहरों में 19 जगहों पर छापेमारी की।
PM मोदी त्रिपुरा, नगालैंड और मेघालय में मंत्रिमंडल के शपथ ग्रहण समारोह में शामिल होंगे
PM नरेंद्र मोदी त्रिपुरा, नगालैंड और मेघालय में मंत्रिमंडल के शपथ ग्रहण समारोह में शामिल होंगे। इन तीनों राज्यों में हुए विधानसभा चुनाव के नतीजे 2 मार्च को घोषित किए गए हैं। मेघालय और नगालैंड में 7 मार्च को सरकारें शपथ लेंगी। वहीं त्रिपुरा में 8 मार्च का शपथ ग्रहण समारोह होगा।त्रिपुरा और नगालैंड में भाजपा सरकार बना रही है। वहीं मेघालय में नेशनलिस्ट डेमोक्रेटिक प्रोग्रेसिव पार्टी की सरकार में भागीदारी कर रही है।
AIIMS में भर्ती प्रक्रिया को मजबूत करने के लिए बनाई गई सेंट्रलाइज्ड कमेटी
देश के विभिन्न AIIMS में भर्ती प्रक्रिया को मजबूत करने के लिए स्वास्थ्य और परिवार कल्याण मंत्रालय ने एक केंद्रीकृत भर्ती समिति का गठन किया है। मंत्रालय ने 28 फरवरी को इस बारे में आदेश जारी किया था।
भैरोंसिंह को यादकर भावुक हुईं राजस्थान की पूर्व CM वसुंधरा राजे, कहा-वो मेरे राजनीतिक गुरु
राजस्थान की पूर्व मुख्यमंत्री वसुंधरा राजे अपने जन्मदिन से पहले चूरू के सालासर में शक्ति प्रदर्शन कर रहीं है। यहां जनसभा में राजे ने कहा कि मैं संगठन की कार्यकर्ता के रूप में मोदी जी और नड्डा जी के नेतृत्व में चल रही हूं और आप सबको चला रही हूं।
इस दौरान वे भाजपा के कद्दावर नेता रहे और पूर्व उपराष्ट्रपति भैरोंसिंह शेखावत को याद करते हुए भावुक भी हुईं। राजे ने कि वे मेरे राजनीतिक गुरु हैं और आज में जो हूं उन्हीं की वजह से हूं। पढ़ें पूरी खबर...
तुनिषा शर्मा सुसाइड केस के आरोपी शीजान खान को मिली जमानत, वसई कोर्ट ने 1 लाख के बॉन्ड पर रिहा किया
तुनिषा शर्मा सुसाइड केस में मुख्य आरोपी शीजान खान को वसई कोर्ट ने 1 लाख के बॉन्ड पर जमानत दे दी है। हालांकि शीजान को देश से बाहर जाने पर पाबंदी है। कोर्ट ने उसका पासपोर्ट जमा कराने को कहा है। तुनिषा ने 24 दिसंबर 2022 को शूटिंग के सेट पर फांसी लगाकर खुदकुशी कर ली थी। तुनिषा की मां की शिकायत पर शीजान को 25 दिसंबर को पुलिस ने गिरफ्तार किया था। वो तभी से जेल में बंद था।
म्यांमार में हाईवे पर बस पलटी; 5 की मौत, 30 घायल
म्यांमार में एक बस एक्सीडेंट में 5 लोगों की मौत हो गई और 30 से ज्यादा लोग घायल हुए हैं। सुबह करीब 05:30 बजे यांगून-मांडले हाईवे पर बस ड्राइवर ने कंट्रोल को दिया, जिसके बाद बस पलट गई। हादसे में गंभीर रूप से घायल लोगों को अस्पताल में भर्ती करवाया गया है।
कोलकाता में कांग्रेस नेता कौस्तव बागची गिरफ्तार, ममता बनर्जी के खिलाफ की थी अपमानजनक टिप्पणी 
कोलकाता में कांग्रेस नेता और अधिवक्ता कौस्तव बागची को आज सुबह यानी शनिवार को गिरफ्तार कर लिया गया है। मीडिया रिपोर्ट्स के मुताबिक, उन्होंने एक प्राइवेट टेलीविजन पर CM ममता बनर्जी के खिलाफ कथित अपमानजनक टिप्पणी की थी। उनकी गिरफ्तारी 354ए, 120बी और अन्य धाराओं के तहत हुई है। वहीं आज उन्हें स्थानीय कोर्ट में पेश किया जाएगा।
कर्नाटक के पूर्व CM समेत कई कांग्रेस नेता पुलिस हिरासत में, BJP विधायक मदल की गिरफ्तारी के लिए प्रदर्शन कर रहे थे
कर्नाटक में कांग्रेस भाजपा के खिलाफ विरोध प्रदर्शन कर रही थी। इस दौरान पूर्व CM सिद्धारमैया सहित कई कांग्रेस नेताओं को पुलिस ने हिरासत में ले लिया है। मीडिया रिपोर्ट्स के मुताबिक, कांग्रेस विरोध कर मांग कर रही थी कि भाजपा विधायक मदल वीरुपक्षप्‍पा की गिरफ्तारी की जाए, जिनके बेटे को रिश्वत लेते पकड़ा गया था।
हरियाणा के अंबाला में बस और ट्रक की टक्कर; 7 लोगों की मौत, 4 घायल
हरियाणा के अंबाला में यमुना नगर-पंचकूला हाईवे पर ट्रेलर ट्रक और बस की टक्कर हो गई। हादसे में 7 लोगों की मौत हो गई, जबकि 4 लोग घायल हुए हैं। मीडिया रिपोर्ट्स के मुताबिक, ट्रक ड्राइवर की नींद लगने के कारण हादसा हुआ। वहीं पुलिस ने उसके खिलाफ मामला दर्ज कर लिया है।
जापानी PM फुमियो किशिदा 19 मार्च को आ सकते हैं भारत, तीन दिवसीए दौरे की संभावना
जापान के प्रधानमंत्री फुमियो किशिदा 19 मार्च को भारत आ सकते हैं। न्यूज एजेंसी के मुताबिक, वे यहां तीन दिन तक रुकेंगे। दिल्ली में जापानी PM और प्रधानमंत्री नरेंद्र मोदी के बीच द्विपक्षीए बातचीत होगी। हालांकि, भारत सरकार के तरफ से अभी इसकी पुष्टि नहीं हुई है।
बताया जा रहा है कि PM किशिदा जापान के पश्चिमी शहर हिरोशिमा में मई में होने वाले G-7 इन-पर्सन समिट की सफलता का मार्ग प्रशस्त करने के लिए भारत जैसे देशों के साथ गहरा संबंध बनाना चाहते हैं।
पश्चिम बंगाल के हल्दिया में फैक्ट्री में आग, दमकल की 8 गाड़ियां मौजूद
पश्चिम बंगाल के हल्दिया में शुक्रवार रात एक फर्टिलाइजर फैक्ट्री में आग लग गई। घटनास्थल पर आठ फायर टेंडर मौजूद हैं। आग पर काबू पाने की कोशिश की जा रही है।
WHO ने रिजवाना को पोस्टर गर्ल बनाया
ये हैं केरल की रिजवाना। WHO ने उसकी तस्वीर ‘विश्व श्रवण दिवस’ पर पोस्टर में लगाई है। रिजवाना जन्म से ही सुन नहीं पाती थीं। छह साल की थीं, तब उसके कान में कॉक्लियर इम्प्लांट किया गया। तभी उसने पहली बार मां की आवाज, चिड़ियों की चहचहाहट सुनी थी। अब रिजवाना MBBS अंतिम वर्ष की छात्रा हैं।
विधेयकों काे राज्यपाल ने मंजूरी नहीं दी, अब सुप्रीम कोर्ट में तेलंगाना सरकार
तेलंगाना में राज्यपाल के खिलाफ राज्य सरकार सुप्रीम कोर्ट पहुंच गई है। दरअसल, विधानसभा में सितंबर में कई विधेयक पारित किए थे। इन्हें राज्यपाल टी. सुंदरराजन को दस्तखत के लिए भेजा गया था। पर हरी झंडी नहीं मिली। इसके खिलाफ सरकार ने सुप्रीम कोर्ट में अर्जी दाखिल की है। उसका कहना है कि 10 में से 7 बिल तो पारित होने के बाद 6 महीने से लंबित हैं। राज्यपाल दायित्व को दरकिनार कर इन बिल को अपने पास रखे हुए हैं। याचिका में मांग की गई है कि राज्यपाल को तत्काल प्रभाव से इन बिलों को मंजूरी देने का निर्देश दिया जाए।
इंडोनेशिया के फ्यूल स्टोरेज स्टेशन में आग लगी, 16 लोगों की मौत
इंडोनेशिया के एक फ्यूल स्टोरेज स्टेशन में शुक्रवार को आग लग गई। इस हादसे में 16 लोगों की मौत हो गई, जबकि कई लोग झुलस गए हैं। इस दौरान स्थानीय लोगों ने आग में फंसे कई लोगों की जान बचाई।